Գյումրեցի արձակագիր Պատվական Ղուկասյանը թեև այսօր ֆիզիկապես չկա, սակայն իր գրական ժառանգությունն ապահովում է նրա հոգևոր ներկայությունը: Իր ստեղծագործություններում հեղինակը բարձրաձայնում է մարդկային ու հայկական այն արժեքների մասին, որոնք 1970 – 80-ական թվականներին հաճախ ոտնահարվում էին: Արձակագիր Պատվական Ղուկասյանի 75-ամյակի առթիվ Գրողների միության Գյումրիի բաժանմունքում կայացել է նրա մասին պատմող ֆիլմի շնորհանդեսը: Արձակագիր Պատվական Ղուկասյանի 75-րդ տարեդարձի կապակցությամբ գյումրեցի գրողները կազմակերպել էին փոքրիկ միջոցառում և նրա կյանքի ու ստեղծագործության մասին պատմող ֆիլմի ցուցադրում, որին ներկա էր նաև արձակագրի որդին: Արձակագիրը կյանքից հեռացել է 21 տարի առաջ` զոհ գնալով 1988թ. երկրաշարժին: Կյանքի վերջին տարիներին եղել է Գրողների միության Լենինականի բաժանմունքի պատասխանատու քարտուղարը: Հարազատների ու ընկերների հիշողություններում նա մնացել է որպես կատակասեր անձնավորություն: